Esegiël 39 - www.bybelkennis.co.za
Esegiël 39 – Marius Nel
Volgens Esegiël 39 sal Israel vir 7 jaar kan vuurmaak met die verslane leërs se skilde, boë, pyle, knopkieries en spiese. Verder sal hulle die dooies vir 7 maande lank begrawe. Die roofvoëls en wilde diere sal ook na hartelus kan eet. Met die tegnologie wat so gevorder het, kan mens kwalik dink dat oorlog met hierdie tipe wapens gevoer sal word en die lyke van die gevallenes sal seker ook net oor 'n beperkte gebied versprei lê. Om vir 7 maande lyke wat reeds ontbind/opgevreet is te begrawe klink met in agneming van die reuke, na 'n taak wat baie gouer afgehandel behoort te word. U kommentaar hieroor sal op prys gestel word.
Wanneer dit by profesieë kom, is een van die belangrikste verstaansbeginsels om te onthou dat dit met woordspel en beelde werk. Wanneer Esegiël wil verduidelik hoe groot die omvang van die vernietiging was, gebruik dit twee beelde. In albei gevalle gebruik hy die getal 7, wat vir Jode die betekenis van volkomenheid en volledigheid bevat. Op dié manier demonstreer hy dat die vyand volledig verslaan sal word. Beelde in profesieë, wat 'n vorm van digkuns is, kan derhalwe nie letterlik opgeneem word nie.